สลากปรับระบบออกรางวัล หวังร่นเวลาให้เร็วขึ้น
สำนักงานสลากฯ เล็งเปลี่ยนเครื่องออกรางวัลที่ 4-5 ใหม่ให้ทันสมัย หวังร่นเวลาออกรางวัลให้เร็วขึ้น คาดได้ข้อสรุปสิ้นปีนี้
18 ก.ค. 2559

สำนักงานสลากฯ เล็งเปลี่ยนเครื่องออกรางวัลที่ 4-5 ใหม่ให้ทันสมัย หวังร่นเวลาออกรางวัลให้เร็วขึ้น คาดได้ข้อสรุปสิ้นปีนี้
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า ได้มอบหมายให้เจ้าหน้าที่เร่งศึกษาเรื่องการเปลี่ยนอุปกรณ์การออกรางวัลที่ 4 และรางวัลที่ 5 ใหม่ ให้มีความทันสมัยรวมถึงลดขั้นตอนและระยะเวลาการออกรางวัลให้รวดเร็วยิ่งขึ้น เบื้องต้นอุปกรณ์ที่ศึกษามีอยู่ 2 รูปแบบ ทั้งใช้แรงเหวี่ยงและใช้แรงลม เมื่อประธานกดปุ่มเริ่มการออกรางวัล ก็จะสามารถรับรู้ผลการออกรางวัลได้ทันที คาดว่าจะได้ข้อสรุปภายในสิ้นปีนี้
ทั้งนี้ เนื่องจากรางวัลที่ 4 และ 5 มีจำนวนมาก แบ่งเป็นรางวัลที่ 4 จำนวน 50 รางวัล รางวัลละ 2 หมื่นบาท และรางวัลที่ 5 จำนวน 100 รางวัล รางวัลละ 1 หมื่นบาท ปัจจุบันการใช้พนักงานหมุนวงล้อเข้ามาดำเนินการ ซึ่งใช้เวลานาน ประกอบกับยุคสมัยที่กำลังเปลี่ยนไป ควรต้องมีการปรับเปลี่ยนระบบให้ทันสมัยมากขึ้น
“การเปลี่ยนอุปกรณ์ออกรางวัลเพื่อช่วยลดระยะเวลาการออกรางวัลได้เกือบครึ่ง เนื่องจากอุปกรณ์ที่จะนำมาใช้มีมาตรฐานเป็นไปตามหลักสากล มีหลายประเทศได้ใช้ออกรางวัลเช่นกัน คาดว่าภายในสิ้นปีนี้จะได้ข้อสรุป” ผู้อำนวยการสำนักงานสลากฯ กล่าว
สำหรับอุปกรณ์ที่ศึกษามีอยู่ 2 รูปแบบ แบ่งเป็น อุปกรณ์ที่ใช้แรงเหวี่ยง มีลักษณะภาชนะพลาสติกใสวงกลมขนาดใหญ่ โดยมีลูกบอลขนาดเล็กที่มีหมายเลขกำหนดไว้ เมื่อถึงขั้นตอนออกรางวัล ประธานจะกดปุ่มให้ลูกบอลที่อยู่ในภาชนะใสถูกเหวี่ยงสลับกันไปมา ก่อนที่จะตกลงมาตรงช่องแจ้งผลรางวัล ส่วนแรงลมจะมีลักษณะแบบที่ใช้อยู่ในปัจจุบัน แต่ลูกบอลจะมีชิปการ์ด เมื่อขั้นตอนการออกรางวัลสิ้นสุด เครื่องจะอ่านหมายเลขพร้อมแสดงผลการออกรางวัลบนหน้าจอทันที
อย่างไรก็ตาม การออกรางวัลเลขหน้า 3 ตัว เลขท้าย 3 ตัว เลขท้าย 2 ตัว และรางวัลที่ 1 จะไม่มีการเปลี่ยนแปลง อุปกรณ์เดิมลาดกระบัง 6 เป็นที่ยอมรับจากประชาชนอยู่แล้ว เพราะอุปกรณ์ดังกล่าวมีประสิทธิภาพ ประกอบกับการออกรางวัลแต่ละครั้งจะมีผู้ทรงคุณวุฒิในแต่ละสาขาเข้ามาร่วมเป็นกรรมการออกรางวัล และประชาชนสามารถตรวจสอบการออกรางวัลผ่านการถ่ายทอดสด